ราคาทองปรับลงบาทละ 250 หลังคลายกังวลสถานการณ์สหรัฐ-อิหร่าน
สมาคมค้าทองคำ เปิดเผยราคาทองคำในประเทศ ปรับตัวลดลงตามสภาพตลาด หลังต่างประเทศคลายกังวลสถานการณ์ระหว่างสหรัฐฯ-อิหร่าน
สมาคมค้าทองคำ เปิดเผยราคาทองคำในประเทศ ปรับตัวลดลงตามสภาพตลาด หลังต่างประเทศคลายกังวลสถานการณ์ระหว่างสหรัฐฯ-อิหร่าน
7 ม.ค. 2563

สมาคมค้าทองคำ รายงานราคาทอง (ทองคำ 96.5%) ในประเทศวันที่ 7 มกราคม 2563 เมื่อเวลา 09.28 น. ว่ามีการปรับตัวลดลงจากเมื่อวานนี้บาทละ 250 โดยราคาทองคำแท่ง รับซื้อบาทละ 22,150.00 บาท ขายออกบาทละ 22,250.00 บาท ส่วนทองรูปพรรณ รับซื้อบาทละ 21,754.60 บาท ขายออกบาทละ 22,750.00 บาท
บริษัท MTS GOLD GROUP จำกัด ระบุว่า ราคาทองคำปรับตัวลดลงหลังไปทำสูงสุดบริเวณ 1,584 เหรียญสหรัฐ/ออนซ์โดยประมาณ  ขณะที่สภาพตลาดดูจะลดความตึงเครียดลงในสหรัฐฯ และยังไม่มีความรุนแรงใหม่ใดๆ จึงเห็นราคาเริ่มอ่อนตัวลงในช่วงตลาด Comex และปิดตลาดแถว 1,568 เหรียญสหรัฐ/ออนซ์ ซึ่งตลาดยังคงเฝ้าดูสถานการณ์ในตะวันออกกลางว่าจะดำเนินไปอย่างไร
ด้านกองทุนทองคำ SPDR ซื้อทองคำเพิ่ม 0.88 ตัน ปัจจุบันถือครองทองคำที่ระดับ 896.18 ตัน สำหรับหุ้นดาวโจนส์ปิดบวกขึ้นได้ประมาณ 68 จุด และหุ้นเอเชียเช้านี้ก็ดูจะรีบาวด์กลับขึ้นมาได้ อย่างไรก็ดี เมื่อวานนี้ไม่มีตัวเลขเศรษฐกิจสำคัญใดๆ